KIRJALLINEN KYSYMYS E-1564/00

esittäjä(t): Bart Staes (Verts/ALE) neuvostolle

(24. toukokuuta 2000)

Aihe: Kokoukset poliittisen vuoropuhelun käymiseksi Turkin viranomaisten kanssa

Vastauksessaan kirjalliseen kysymykseen E-0028/00(1) neuvosto toteaa, että kaikissa Turkin viranomaisten kanssa ulkoministeritasolla ja poliittisten johtajien tasolla pidettävissä kokouksissa poliittisen vuoropuhelun käymiseksi ihmisoikeuksia koskevat kysymykset otetaan esille.

1. Mistä lähtien neuvosto on ottanut esille kaikissa Turkin viranomaisten kanssa ulkoministeritasolla ja poliittisten johtajien tasolla pidettävissä kokouksissa poliittisen vuoropuhelun käymiseksi ihmisoikeuksia koskevat kysymykset (pyydän ilmoittamaan päivämäärät, kokouspaikat ja osanottajien nimet)?

2. Mistä ihmisoikeuksia koskevista kysymyksistä on sittemmin keskusteltu poliittisen vuoropuhelun kokouksissa (pyydän ilmoittamaan päivämäärät, kokouspaikat, osanottajien nimet sekä turkkilaisten viranomaisten kommentit)?

(1) EYVL C 280 E, 3.10.2000, s. 162.

Vastaus

(30. marraskuuta 2000)

1. EU ja Turkki päättivät 6. maaliskuuta 1995 pidetyssä EY-Turkki-assosiaationeuvoston kokouksessa tehostaa poliittista vuoropuhelua eri tasoilla. EU otti kokouksessa esille myös ihmisoikeudet ja perusvapaudet ja totesi muun muassa, että edistyminen ihmisoikeuksien alalla on riittämätöntä, koska ihmisoikeusloukkauksia tapahtuu edelleen, sanomalehtiä lakkautetaan sekä toimittajia ja kirjailijoita vainotaan, ja mainitsi erityisesti Yasar Kemalin, Akin Birdalin sekä pidätettyjä Turkin parlamentin jäseniä.

2. EY-Turkki-assosiaationeuvoston seuraavissa kokouksissa, jotka pidettiin 30. lokakuuta 1995 ja 29. huhtikuuta 1997, EU muistutti jälleen Turkkia muun muassa siitä, että EU tuntee erityistä kiinnostusta ihmisoikeuksiin ja odottaa tilannetta, jossa ihmisoikeuksien kunnioitus Turkissa täyttää kaikki vaatimukset, joita edellytetään EU:n mahdolliselta jäseneltä, ja totesi erityisesti, miten tärkeää on harjoittaa terrorismin vastaista toimintaa ihmisoikeuksia ja oikeusvaltion periaatetta asianmukaisesti kunnioittaen. EU:n ja Turkin suhteiden lujittaminen edelleen riippuu näistä tekijöistä.

3. Turkin kanssa käytävä poliittinen vuoropuhelu keskeytyi joulukuussa 1997 pidetyn Luxemburgin Eurooppa-neuvoston jälkeen, ja Turkki oli jonkin aikaa haluton keskustelemaan Euroopan unionin kanssa ihmisoikeuksien kaltaisista poliittisista kysymyksistä.

4. Joulukuussa 1999 kokoontunut Helsingin Eurooppa-neuvosto oli päätelmissään tyytyväinen Turkin viimeaikaiseen myönteiseen kehitykseen, jonka komissio on todennut määräaikaiskertomuksessaan, sekä siihen, että Turkki aikoo jatkaa Kööpenhaminan kriteerien täyttämiseen tähtääviä uudistuksiaan. Ehdokasvaltiona Turkin on määrä liittyä unioniin samojen kriteerien perusteella, joita sovelletaan muihinkin ehdokasvaltioihin. Olemassa olevan Eurooppa-strategian perusteella Turkki pääsee muiden ehdokasvaltioiden tapaan osalliseksi liittymistä edeltävästä strategiasta, jonka tarkoituksena on edistää ja tukea uudistuksia. Tähän kuuluu vahvistettu poliittinen vuoropuhelu, jossa korostetaan edistymistä poliittisten liittymiskriteerien täyttämisessä, erityisesti ihmisoikeuskysymyksissä, sekä painotetaan kohdissa 4 ja 9 a mainittuja asioita. Neuvosto palauttaa arvoisan parlamentin jäsenen mieleen, että päätelmien kohdassa 4 Eurooppa-neuvosto vahvistaa liittymisprosessin kattavan nyt kaikki 13 ehdokasvaltiota, jotka kuuluvat yhtenäisen puitejärjestelmän piiriin. Kaikki ehdokasvaltiot osallistuvat liittymisneuvotteluihin tasavertaisina. Niiden tulee jakaa perussopimuksissa vahvistetut Euroopan unionin arvot ja tavoitteet. Tässä suhteessa Eurooppa-neuvosto korostaa Yhdistyneiden Kansakuntien peruskirjan mukaista riitojen rauhanomaisen ratkaisemisen periaatetta sekä kehottaa ehdokasvaltioita pyrkimään kaikin tavoin ratkaisemaan jäljellä olevat rajakiistat ja muut vastaavat kysymykset. Muussa tapauksessa niiden olisi kohtuullisen ajan kuluessa saatettava riita Kansainvälisen tuomioistuimen käsiteltäväksi. Eurooppa-neuvosto tarkastelee tilannetta uudelleen vuoden 2004 loppuun mennessä mahdollisten ratkaisematta olevien riitojen osalta. Se tarkastelee tällöin erityisesti riitojen vaikutuksia liittymisprosessiin ja pyrkii edistämään riitojen ratkaisemista Kansainvälisessä tuomioistuimessa. Tämän lisäksi Eurooppa-neuvosto muistuttaa, että Kööpenhaminan Eurooppa-neuvoston vahvistamien poliittisten kriteerien täyttäminen on edellytyksenä liittymisneuvottelujen aloittamiselle ja että kaikkien Kööpenhaminan kriteerien täyttäminen on perusta unioniin liittymiselle.

Päätelmien kohdassa 9 a Eurooppa-neuvosto on tyytyväinen Kyproksen ongelman kokonaisvaltaiseen ratkaisemiseen tähtäävien neuvottelujen aloittamiseen New Yorkissa 3. joulukuuta ja ilmaisee tukevansa voimakkaasti YK:n pääsihteerin pyrkimyksiä saattaa prosessi onnistuneesti päätökseen. Luxemburgissa pidettiin 11. huhtikuuta 2000 assosiaationeuvosto, jossa ihmisoikeuksia käsiteltiin niitä Kööpenhaminan poliittisten perusteiden taustaa vasten, jotka kaikkien ehdokasmaiden on täytettävä ennen kuin liittymisneuvottelut voidaan aloittaa. EU totesi, että Turkki oli aloittanut alaa koskevan uudistusprosessin. EU odottaa edistymisen jatkuvan ja jatkaa tiiviisti Turkin kehityksen seurantaa ja tarvittaessa ottaa esille yksittäistapauksia Turkin viranomaisten kanssa. Lisäksi EU mainitsi erityisesti EU:n kannan kuolemanrangaistuksista ja kannusti Turkkia liittymään Euroopan ihmisoikeussopimuksen pöytäkirjan N:o 6 osapuoleksi.

5. Samoja kysymyksiä käsiteltiin 30. maaliskuuta 2000 järjestetyllä EU-maiden johtajien ja heidän turkkilaisten virkaveljiensä työlounaalla. Koska Akin Birdalin uusi pidätys oli vakava takaisku Turkin sananvapaudelle ja lisäksi Helsingin päätelmien hengen vastainen, tämän lounaan aikana muistutettiin, että Turkin on pantava täytäntöön tarpeelliset uudistukset Kööpenhaminan kriteerien noudattamiseksi. Sittemmin voidaan todeta, että Akin Birdal on vapautettu.

6. EY-Turkki-assosiaationeuvoston kokouksissa EU:n valtuuskuntaa johtaa neuvoston puheenjohtaja ja Turkin valtuuskuntaa Turkin ulkoasiainministeri. Paikalla on myös laajentumisesta vastaava komission jäsen.